19. marts 2012

**Kære forældre i 3. klasse**

Vi skal nu i gang med 2. kapitel i matematikbogen, hvor eleverne med udgangspunkt i overskriften ”Trafik” skal:

* Lære at aflæse og afsætte koordinatsæt (punkter) i et koordinatsystem - fx (4,3).

* Kunne spejle og flytte/forskyde figurer i et koordinatsystem.



* Kunne afgøre om en vinkel er ret spids eller stump

I kan hjælpe jeres barn godt på vej med emnet derhjemme gennem en eller flere af følgende aktiviteter:

* + **Sænke slagskibe.** To deltagere.Tegn et koordinatsystem på ternet papir og placer skibe inden i bestående af 2-5 punkter. Skyd på skift efter modstanderens skibe med kommandoer som fx (2,3).
	+ **Kommandotegning.** Tegn et koordinatsystem på ternet papir og angiv koordinatsæt - fx (1,1) ⭢ (4,5) ⭢ (7,1) ⭢ (1,1) – der danner en figur (fx en trekant). Lad en anden person tegne figuren.
	+ **Figurflytning.** Tegn et koordinatsystem på ternet papir og tegn simple figurer. Angiv, hvor meget figuren skal flyttes – fx ”3⭡ 6⭢” – og få en anden person til at foretage flytningen.
	+ Skriv evt. koordinatsættene på figurens hjørner før og efter flytningen.
	+ **Tilfældighedstegninger.** Tegn først et koordinatsystem med tal op til 6 på begge akser. Kast med to terninger og afsæt et punkt, der svarer til slaget fx en 2’er og en 3’er. Her kan afsættes i punktet (2,3) eller (3,2). Kast igen, afsæt et punkt og tegn en linje fra det første til det andet punkt. Fortsæt indtil der fremkommer en flot figur.
	+ **Hvem finder først?** Gå en tur og lav opgaver som fx ”Hvem finder først en ting med tre spidse vinkler?” - fx i et trekantet vejskilt.
	+ **Linealbilleder.** Tegn en tegning med lineal med mange forskellige vinkler - fx omridset af et hus. Slå på skift med en terning og farv en vinkel, der svarer til slaget og følgende anvisninger: ”1 og 2”: spids, ”3 og 4”: ret, ”5 og 6”: stump. Den, der farver den sidste vinkel, har vundet.
	+ **Tændstikfigurer.** Byg forskellige figurer med tændstikker fx en trekant, en firkant, en femkant og undersøg figurerne. Stil evt. spørgsmål som: ”Hvilke typer vinkler, kan man finde i figurerne?”, ”Kan man bygge en trekant med tre spidse vinkler?”, ”Kan man med tre rette eller tre stumpe vinkler?”, ” Kan man bygge en trekant med en af hver vinkeltype?”

God fornøjelse

Med venlig hilsen

Skriv dit navn her...